LVI.  Privilegium pro ecclesia S. Joannis Evangelistae Ravennatis.   (Anno 1145, Dec. 24.) [FANTUZZI,  Monum. Raven.,  V, 285.]
Author: Eugenius III

EUGENIUS episcopus, servus servorum Dei, dilectis filiis RODULFO abbati monasterii S Joannis Evangelistae quod in civitate Ravenna situm est, ejusque fratribus tam praesentibus quam futuris, regularem vitam professis, in perpetuum.

In apostolicae sedis regimine, disponente Domino, constituti oportet nos benignitate debita religiosorum preces attendere, et Ecclesiis in quibus Deo militare noscuntur, suam justitiam conservare, ut quemadmodum Patres vocamur in nomine, ita nihilominus comprobemur in opere. Hujus rei gratia, dilecti in Domino filii, vestris justis postulationibus clementer annuimus, et praefatum monasterium in quo divino mancipati estis obsequio, sub beati Petri et nostra protectione suscipimus et praesentis scripti patrocinio communimus; statuentes ut quascunque possessiones, quaecunque bona inpraesentiarum juste et canonice possidetis, aut in futurum concessione pontificum, liberalitate regum, largitione principum, oblatione fidelium, sive aliis justis modis, praestante Domino, poteritis adipisci, firma vobis vestrisque successoribus et illibata permaneant: in quibus haec propriis duximus exprimenda vocabulis: Plebem Sancti Martini in Barisano; omnes praeterea possessiones et pertinentias quae in eadem plebe jure proprietario monasterio vestro pertinere noscuntur; ecclesiam S. Mariae in Grezi, cum omnibus pertinentiis suis; plebem de Polenta, cum omnibus capellis et pertinentiis suis. Quidquid habetis in episcopatu Faventino, ecclesiam Sancti Nicolai in Taurese, cum omnibus pertinentiis suis; ecclesiam Sancti Gervasi, cum omnibus pertinentiis suis ex utraque parte fluminis; ecclesiam Beatae Mariae in littore maris Arimini, et omnes possessiones ac pertinentias quas in eadem civitate, vel in episcopatu ipsius juste detinctis; plebem Sanctae Mariae in Bonta, cum omnibus possessionibus in eadem plebe ad vos jure pertinentibus; ecclesiam Sancti Joannis Evangelistae de capite Sandali, cum ripa usque ad medietatem fluminis. Quidquid habetis in Massa de Navegalicio. In ripa de Persico; in plebe Sanctae Mariae in Portu; in sorte de Mauro; in Romolago; in fundo de Tethro; in portu de Vethraria; in Viguenza; in Ducentula; in Quartizana; in Limbaula. Ordinationem vero ac dispositionem praedictarum plebium cum capellis suis vobis vestrisque successoribus confirmamus, quemadmodum ab episcopis in quorum parochiis sunt ecclesiae vestrae rationabiliter concessae, et scriptis suis firmatae sunt. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare; sed omnia integra conserventur eorum, pro quorum gubernatione et sustentatione concessa sunt, usibus omnimodis profutura; salva sedis apostolicae auctoritate et dioecesanorum episcoporum canonica justitia. Si qua igitur in futurum ecclesiastica saecularisve persona hanc nostrae constitutionis paginam sciens, contra eam temere venire tentaverit, secundo tertiove commonita, si non satisfactione congrua emendaverit, potestatis honorisque sui dignitate careat reamque se divino judicio existere de perpetrata iniquitate cognoscat, et a sacratissimo corpore ac sanguine Dei et Domini Redemptoris nostri Jesu Christi aliena fiat, atque in extremo examine districtae ultioni subjaceat. Cunctis autem eidem loco justa servantibus, sit pax Domini nostri Jesu Christi, quatenus fructum bonae actionis percipiant. Amen, amen, amen. Eugenius Catholicae Ecclesiae episcopus ss. Ego Conradus Sabinensis episcopus ss. Ego Albericus Ostiensis episcopus ss. Ego Gregorius presb. card. tit. S. Calixti ss. Ego Hubaldus presb. card. tit. SS. Joannis et Pauli ss. Ego Guido presb. card. tit. SS. Laurentii et Damasi ss. Ego Julius presb. card. tit. S. Marcelli ss. Ego Ubaldus presb. card. tit. S. Crucis in Jerusalem ss. Ego Villanus presb. card. S. Stephani in Coelio monte ss. Ego Oddo diaconus card. S. Georgii ad Velum Aureum ss. Ego Guido diacon. card. S. Mariae in Porticu ss. Ego Jacintus diac. card. S. Mariae in Cosmedin ss. Ego Petrus diacon. cardinalis S. Mariae in Via Lata ss. Dat. Lat. per manum Roberti sanctae Romanae Ecclesiae presb. card. et cancell., IX Kal. Jan. indictione IX, Incarnationis Dominicae anno 1146, pontificatus vero domni Eugenii papae III anno I.